Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 492/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Gower Salt Marsh Lamb«

EU-nr.: PDO-GB-02452 — 1. april 2019

BOB (X) BGB ( )

1. Betegnelse(r) [på BOB eller BGB]

»Gower Salt Marsh Lamb«

2. Medlemsstat eller tredjeland

Det Forenede Kongerige

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagtebiprodukter), fersk

3.2. Beskrivelse af produktet med betegnelsen i punkt 1

»Gower Salt Marsh Lamb« er førsteklasses lam, der er født, opdrættet og slagtet på Gower-halvøen i Sydwales. Det er den enestående vegetation og det enestående miljø i saltmarsken på den nordlige Gower-halvøs kystlinje, hvor lammene græsser, der giver kødet dets særlige karakteristika.

»Gower Salt Marsh Lamb« er et naturligt sæsonbestemt produkt, der er tilgængeligt fra juni til udgangen af december. Der er ingen begrænsninger for, hvilke fåreracer (eller krydsracer) der kan anvendes til produktion af »Gower Salt Marsh Lamb«. De racer, der er bedst egnede, er hårdføre, lettere og mere adrætte racer, der trives godt på saltmarskvegetationen.

»Gower Salt Marsh Lamb« er mellem fire og ti måneder gamle på slagtetidspunktet. Alle lam skal græsse mindst to måneder i alt (og mindst 50 % af deres levetid) på saltmarsken, selv om nogle lam græsser på saltmarsken i op til otte måneder.

Lammene opdrættes ekstensivt og er fra naturens side sunde og raske dyr, der græsser over lange afstande på saltmarsken. Dette bidrager til de særlige karakteristika ved »Gower Salt Marsh Lamb«, der giver et lam, som udvikler sig langsommere, hvorved der opnås den optimale balance mellem magert kød og fedt med »en ensartet fordeling og sammensætning af fedtmarmoreringen i alle muskelfibrene«. Knæ- og bagbensleddene er velafgrænsede med god muskelformning, og det rå kød er mørkerødt.

»Gower Salt Marsh Lamb« har en slagtet vægt på mellem 16 og 23 kg. »Gower Salt Marsh Lamb« henhører efter EUROP-slagtekropsklassifikationen under fedtklasse 2L-3L og kropsbygning U-O, idet de fleste lam er klassificeret som henhørende under kropsbygning R og fedtklasse 3L.

Ved tilberedning (som beskrevet af et uafhængigt sensorisk analysepanel) får »Gower Salt Marsh Lamb« en "velafrundet lammesmag, der er mild, sød og delikat med græs- og urteagtige, let saltede friske nuancer og en behagelig og tiltalende eftersmag af lam. Fedtet (som er velfordelt og stadig synligt efter tilberedningen) har en cremet farve og smelter under tilberedningen, så det efterlader en ren, ikke-fedtet tekstur i munden. Lammekødet har en »sød, fin aroma og er mørt og saftigt«. En teksturanalytiker vurderede, at »Gower Salt Marsh Lamb« havde bevaret muskelfibrenes integritet, hvilket stemmer overens med, at kødet er »saftigt ved første bid«.

»Gower Salt Marsh Lamb« kan sælges enten som hele slagtekroppe eller udskæringer. Det er bedst at sælge og spise det fersk, selv om kødet kan fryses.

3.3. Foder (kun for animalske produkter) og råvarer (kun for forarbejdede produkter)

Alle foderplanter, uanset om de afgræsses eller opbevares, skal komme fra det afgrænsede område, og det er hensigten, at 100 % af alt foder skal leveres herfra. Under ekstraordinære omstændigheder er det dog tilladt at købe foder med op til højst 25 % tørstof på årsbasis. Dette kontrolleres ved hjælp af afgræsnings- og opbevaringsregistre og ved den registrering af dokumentation for tilførsel af foder til bedriften, der foretages i producenternes dagbøger.

3.4. Specifikke produktionstrin, som skal finde sted i det afgrænsede geografiske område

Alle lam med betegnelsen »Gower Salt Marsh Lamb« skal være født, opdrættet og slagtet i det afgrænsede område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Gower-halvøen

Gower-halvøen i Sydwales, der er afgrænset af de valgkredse, som er anført nedenfor og vist på kort A.

Valgkredsene på Gower-halvøen: Gorseinon, Llwchrwr, Gowerton, Dunvant, Killay, Upper Killay, Mumbles, Bishopston, Pennard, Llanrhidian Higher, Llanrhidian Lower, Ilston, Penrice, Reynoldstone, Port Eynon, Rhossili, Llangennith, Llanmadoc, Port Eynon, Rhossili, Llangennith, Llanmadoc og Cheriton

5. Tilknytning til det geografiske område

»Gower Salt Marsh Lamb« har ry for at være et kvalitetsprodukt, der er født, opdrættet og slagtet på Gower-halvøen i Sydwales. Det er et naturligt sæsonbestemt produkt, der er tilgængeligt fra juni til udgangen af december.

Lammet produceres ved hjælp af et ekstensivt traditionelt driftssystem, hvor det færdige produkts egenskaber og kvaliteter påvirkes af følgende to vigtige faktorer:

— Lammets naturlige kost består af afgræsning af den enestående saltmarskvegetation, der findes på den nordlige Gower-halvøs kystlinje.

— Producenternes viden og færdigheder, som har udviklet sig og er forblevet forholdsvis uændret gennem generationer.

Disse faktorer skaber en stærk forbindelse mellem det geografiske område og det endelige produkt og bidrager til produktets unikke smag og karakteristika.

»Gower Salt Marsh Lamb« græsser på saltmarsken på den nordlige Gower-halvøs kystlinje i mindst to måneder, men nogle lam græsser på saltmarsken i op til otte måneder. Denne saltmarsk dækker ca. 4 000 acres og udgør 22 % af de walisiske saltmarskressourcer.

Den naturlige saltmarskvegetation skyldes en kombination af klimaet og jordbundsforholdene. Jordens saltindhold og pH-værdi påvirker vegetationens unikke karakter og fordeling. Saltmarsken har en naturlig surhedsgrad med en typisk pH-værdi på 4. Et særligt kendetegn ved saltmarsken på den nordlige Gower-halvø er, at den har et højt sandindhold og er veldrænet. Dette er gunstigt for de fremherskende saltmarskgræsser, der gør marsken til en værdifuld ressource for afgræsning, som »Gower Salt Marsh Lamb« trives på.

Saltmarsken har en enestående vifte af saltplanter, der er domineret af mellem og øvre marskplantesamfund med en stærk repræsentation af følgende to, der er omhandlet i bilag 1 til EF-direktivet om bevaring af naturtyper samt vilde dyr og planter:

— Atlantiske saltenge

— Kveller (Salicornia) og andre enårige plantearter, der koloniserer mudder og sand.

Lammet ernærer sig på levestederne for disse forskellige saltplanter, der findes på den nordlige Gower-halvøs saltmarsk, og som bidrager til den »græs- og urteagtige smag med saltede nuancer« af »Gower Salt Marsh Lamb«.

Marskens foderværdi er lav sammenlignet med græsarealer, der er forbedret til landbrugsformål. Lam fouragerer på store åbne arealer, hvor der produceres magre slagtekroppe med god muskeludvikling og velafgrænsede knæ- og bagbensled. Dette omfattende græsningssystem resulterer i, at »Gower Salt Marsh Lamb« modnes langsommere end mere intensivt opdrættet lam og bidrager til lammeslagtekroppens karakteristika og spisekvalitet. Denne langsomme vækst gør, at »Gower Salt Marsh Lamb« har længere tid til at udvikle sin »velafrundede, milde, søde delikate smag« med »græs- og urteagtige, lidt saltede friske nuancer« hidrørende fra lammets kost, der består af artsrige saltplanter.

Det kræver særlig viden og specifikke færdigheder at opdrætte og producere »Gower Salt Marsh Lamb«, som græsser på et unikt og fysisk udfordrende terræn. Disse færdigheder og traditioner har udviklet sig over tid og er gået i arv gennem generationerne. De særlige færdigheder er anført nedenfor:

— Forståelse af saltmarsken og dens tidevandsområder for at beskytte får og lam mod risikoen for stigende tidevand. Producentens arbejde er centreret om tidevand og tidevandstabeller, der dikterer tidsplanen for alle større opgaver.

— Viden om udvælgelse og anvendelse af fåreracer (og krydsninger), der kan klare de fysiske begrænsninger og udfordringer, som er forbundet med afgræsningen af saltmarsken med sine myriader af dybe kanaler, der gennemskærer marsken. Der udvælges hårdføre, adrætte dyr, som har gode fødder og er egnede til at bevæge sig på ustabile, ofte vandmættede arealer.

— Større afhængighed af færdigheder som fårehyrde for at styre får og lam på saltmarsken med dens store åbne arealer, der er gennemskåret af dybe kanaler, som begrænser fårenes bevægelser. Da store områder af terrænet kun er tilgængelige til fods, er fårehyrderne afhængige af deres hundes færdigheder.

— Styring af græsning og viden om saltmarsken og dens enestående vegetation for at optimere lammeproduktionen, så den stemmer overens med vegetationens tilgængelighed og cyklus.

Lam har græsset på Gower-saltmarsken siden middelalderen, og afgræsningen af saltmarsken har kun ændret sig lidt i årenes løb. I 1976 havde 30 landbrugere græsningsrettigheder på Gower-saltmarsken, som skaffede foder til tusindvis af får. I 2018 blev der opdrættet ca. 3 500 lam om året fra otte producenter på disse saltmarskområder.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Gower Salt Marsh Lamb - GOV.UK (www.gov.uk)

(1) EUT L 343 af 14.12.2012, s. 1.